CELEX: 32018R0581
Language: lt
Date: 2018-04-16 00:00:00
Title: 2018 m. balandžio 16 d. Tarybos reglamentas (ES) 2018/581, kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002

18.4.2018   
            
            
               LT
            
            
               Europos Sąjungos oficialusis leidinys
            
            
               L 98/1
            
         TARYBOS REGLAMENTAS (ES) 2018/581
   2018 m. balandžio 16 d.
   kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 31 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarybos reglamentu (EB) Nr. 1147/2002 (1) laikinai sustabdytas autonominių bendrojo muitų tarifo muitų taikymas kai kurioms dalims, komponentams ir kitoms prekėms, skirtoms įmontuoti arba naudoti civiliniuose orlaiviuose, kai importuojama turint tinkamumo skraidyti pažymėjimus. Tuo reglamentu supaprastintos be muito importuojamų dalių, komponentų ir kitų prekių, naudojamų orlaiviams gaminti, remontuoti, prižiūrėti, rekonstruoti, modifikuoti arba perdaryti, muitinės procedūros. Tačiau dėl didelių techninių ir teisės aktų pokyčių, įvykusių nuo 2002 m., ir siekiant aiškumo, Reglamentas (EB) Nr. 1147/2002 s turėtų būti pakeistas;
            
         
               (2)
            
            
               remiantis iš valstybių narių gauta informacija, Reglamentu (EB) Nr. 1147/2002 nustatytas laikinas muitų taikymo sustabdymas tebėra reikalingas siekiant palengvinti orlaivių sektoriuje veikiantiems ekonominės veiklos vykdytojams ir valstybių narių muitinėms tenkančią administracinę naštą, nes importuojant pagal specialiąsias procedūras, kai taikoma muitinės priežiūra, pvz., pagal galutinio vartojimo, laikinojo įvežimo perdirbti arba muitinio sandėliavimo procedūras, našta būtų didesnė. Todėl laikiną muitų taikymo sustabdymą reikėtų toliau taikyti;
            
         
               (3)
            
            
               atsižvelgiant į tai, kad orlaivių sektoriuje naudojamų dalių ir komponentų kainos paprastai yra gerokai didesnės negu kitais tikslais naudojamų panašių prekių kainos, rizika, kad be muitų įvežtos prekės gali būti naudojamos kitose pramonės srityse, taigi ir rizika, kad bus piktnaudžiaujama laikinu muitų taikymo sustabdymu, yra labai nedidelė;
            
         
               (4)
            
            
               Komisijos reglamente (ES) Nr. 748/2012 (2) numatyta, jog tam, kad dalis galėtų būti įmontuota į gaminį, kuriam išduotas tipo pažymėjimas, su ja turi būti pateiktas Sąjungos aviacijos institucijų įgaliotos įstaigos išduotas oficialus išleidimo pažymėjimas (EASA 1 forma). Todėl muitų taikymo sustabdymas turėtų būti taikomas su sąlyga, kad yra turimas oficialus išleidimo pažymėjimas arba, kai remontuojamos tinkamumo skraidyti statusą praradusios prekės ar atliekama jų techninė priežiūra, yra turimas ankstesnis oficialus išleidimo pažymėjimas;
            
         
               (5)
            
            
               be to, kaip oficialaus išleidimo pažymėjimo (EASA 1 forma) alternatyva turėtų būti priimami trečiųjų šalių išduoti lygiaverčiai pažymėjimai ir pagal dvišalius aviacijos saugos susitarimus su Sąjunga, sudarytus prieš Europos aviacijos saugos agentūros (EASA) įsteigimą, išduoti pažymėjimai;
            
         
               (6)
            
            
               atsižvelgiant į tai, kad pažymėjimai išduodami elektronine forma, tam, kad būtų galima pasinaudoti muitų taikymo sustabdymu, pažymėjimus turėtų būti galima pateikti naudojantis elektroninėmis duomenų apdorojimo priemonėmis arba kitais būdais;
            
         
               (7)
            
            
               siekiant palengvinti muitinį tikrinimą, išleidimo į laisvą apyvartą muitinės deklaracijoje turėtų būti nurodytas oficialaus išleidimo pažymėjimo identifikacinis numeris arba, kai remontuojamos tinkamumo skraidyti statusą praradusios prekės ar atliekama jų techninė priežiūra, ankstesnio oficialaus išleidimo pažymėjimo identifikacinis numeris;
            
         
               (8)
            
            
               valstybių narių muitinės turėtų turėti galimybę kreiptis į nacionalinių aviacijos institucijų atstovus su prašymu atlikti ekspertizę importuotojo sąskaita, jei jos turi svarų pagrindą manyti, kad pažymėjimas yra suklastotas. Tačiau, prieš imdamosi tokių veiksmų, muitinės turėtų atsižvelgti į riziką, kad ekspertizės kaina gali būti didesnė nei muitų taikymo sustabdymo nauda importuotojui, jei ekspertizė parodytų, kad tokių pažymėjimų išdavimo taisyklės pažeistos nebuvo;
            
         
               (9)
            
            
               siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai sudaryti Tarybos reglamentu (EEB) Nr. 2658/87 (3) nustatytos Kombinuotosios nomenklatūros pozicijų, subpozicijų ir kodų, pagal kuriuos klasifikuojamos prekės, kurioms pagal šį reglamentą gali būti taikomas muitų taikymo sustabdymas, sąrašą ir pažymėjimų, kurie laikomi lygiaverčiais oficialiam išleidimo pažymėjimui (EASA 1 forma), sąrašą. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (4);
            
         
               (10)
            
            
               atsižvelgiant į šiuo reglamentu padarytus didelius pakeitimus, susijusius su prekėmis, kurioms gali būti sustabdomas autonominių muitų taikymas, priimtinais oficialiais išleidimo pažymėjimais ir procedūromis, taip pat siekiant aiškumo, Reglamentas (EB) Nr. 1147/2002 turėtų būti panaikintas,
            
         PRIĖMĖ ŠĮ REGLAMENTĄ:
   1 straipsnis
   1.   Sustabdomas Reglamente (EEB) Nr. 2658/87 nustatytų autonominių bendrojo muitų tarifo muitų taikymas dalims, komponentams ir kitoms prekėms, skirtoms įmontuoti arba naudoti orlaiviuose ir jų dalyse jų gamybos, remonto, techninės priežiūros, rekonstrukcijos, modifikacijos ar perdarymo metu.
   Tų autonominių bendrojo muitų tarifo muitų taikymas taip pat sustabdomas prekėms, praradusioms tinkamumo skraidyti statusą, kai jos importuojamos remontui arba techninei priežiūrai atlikti.
   2.   Komisija priima įgyvendinimo aktus, kuriais sudaromas Tarybos reglamentu (EEB) Nr. 2658/87 nustatytos Kombinuotosios nomenklatūros pozicijų, subpozicijų ir kodų, pagal kuriuos klasifikuojamos prekės, kurioms gali būti taikomas muitų taikymo sustabdymas, sąrašas. Tie įgyvendinimo aktai priimami laikantis 4 straipsnio 2 dalyje nurodytos nagrinėjimo procedūros.
   2 straipsnis
   1.   Kad prekėms galėtų būti taikomas 1 straipsnyje nustatytas muitų taikymo sustabdymas, deklarantas, pateikdamas išleidimo į laisvą apyvartą muitinės deklaraciją, užtikrina oficialaus išleidimo pažymėjimo (EASA 1 forma), nustatyto Reglamento (ES) Nr. 748/2012 I priedo I priedėlyje, arba lygiaverčio pažymėjimo prieinamumą muitinei. Pažymėjimas turi būti prieinamas naudojantis elektroninėmis duomenų apdorojimo priemonėmis arba kitais būdais.
   Išleidimo į laisvą apyvartą muitinės deklaracijoje nurodomas oficialaus išleidimo pažymėjimo identifikacinis numeris arba, kai remontuojamos tinkamumo skraidyti statusą praradusios prekės ar atliekama jų techninė priežiūra, ankstesnio oficialaus išleidimo pažymėjimo identifikacinis numeris.
   2.   Komisija priima įgyvendinimo aktus, kuriais sudaromas pažymėjimų, laikomų lygiaverčiais oficialiam išleidimo pažymėjimui (EASA 1 forma), sąrašas. Tie įgyvendinimo aktai priimami laikantis 4 straipsnio 2 dalyje nurodytos nagrinėjimo procedūros.
   3 straipsnis
   Jei muitinės turi svarų pagrindą įtarti, kad pagal 2 straipsnio 1 dalį joms prieinamas pažymėjimas yra suklastotas, jos gali kreiptis į nacionalinės aviacijos institucijos atstovą su prašymu atlikti ekspertizę. Ekspertizės išlaidas padengia importuotojas.
   Priimdamos sprendimą, ar prašyti atlikti ekspertizę, muitinės atsižvelgia į riziką, kad ekspertizės kaina gali būti didesnė nei muitų taikymo sustabdymo nauda importuotojui, jei ekspertizė parodytų, kad tokių pažymėjimų išdavimo taisyklės pažeistos nebuvo.
   4 straipsnis
   1.   Komisijai padeda Muitinės kodekso komitetas, įsteigtas pagal Europos Parlamento ir Tarybos reglamento (ES) Nr. 952/2013 (5) 285 straipsnį. Tas komitetas – tai komitetas, kaip nustatyta Reglamente (ES) Nr. 182/2011.
   2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
   5 straipsnis
   Reglamentas (EB) Nr. 1147/2002 panaikinamas. Nuorodos į panaikintąjį reglamentą laikomos nuorodomis į šį reglamentą.
   6 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. balandžio 19 d. Tačiau 1 straipsnio 1 dalis, 2 straipsnio 1 dalis ir 3 bei 5 straipsniai taikomi nuo 1 straipsnio 2 dalyje ir 2 straipsnio 2 dalyje nurodytų įgyvendinimo aktų įsigaliojimo dienos ir bet kuriuo atveju ne vėliau kaip nuo 2018 m. gruodžio 31 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Liuksemburge 2018 m. balandžio 16 d.
      
         
            Tarybos vardu
         
         
            Pirmininkas
         
         R. PORODZANOV
      
   
   
      (1)  2002 m. birželio 25 d. Tarybos reglamentas (EB) Nr. 1147/2002, laikinai sustabdantis kai kurioms importuojamoms prekėms, turinčioms tinkamumo skraidyti pažymėjimus, taikomus autonominius bendrojo muitų tarifo muitus (OL L 170, 2002 6 29, p. 8).
   
      (2)  2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).
   
      (3)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
   
      (4)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
   
      (5)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).